C 248/13

Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu

(2019/C 248/05)

Šis paziņojums publicēts saskaņā ar Komisijas Deleģētās regulas (ES) 2019/33 17. panta 5. punktu (1).

PAZIŅOJUMS PAR STANDARTA GROZĪJUMA APSTIPRINĀŠANU

“Bourgueil”

Atsauces numurs: PDO-FR-A0729-AM01

Paziņojuma datums: 10.5.2019.

APSTIPRINĀTĀ GROZĪJUMA APRAKSTS UN PAMATOJUMS

1. Ģeogrāfiskais apgabals

Apraksts un pamatojums

Daļu, kas attiecas uz ģeogrāfisko apgabalu, aizstāj ar šādu:

“Vīnogu ražas novākšana, vinifikācija un vīnu gatavošana notiek ģeogrāfiskajā apgabalā, ko Nacionālais izcelsmes un kvalitātes institūts [Institut National de l’Origine et de la Qualité] valsts kompetentās komitejas sanāksmē apstiprinājis 2010. gada 16 decembrī. Šā apgabala perimetrs, pamatojoties uz oficiālo 2018. gada ģeogrāfisko kodu, dienā, kad valsts kompetentā komiteja apstiprina šo specifikāciju, aptver šādu Indre-et-Loire departamenta pašvaldību teritoriju: Benais, Bourgueil, La Chapelle-sur-Loire, Chouzé-sur-Loire, Coteaux de Loire (vienīgi deleģēto pašvaldību Saint-Patrice un Ingrandes de Touraine teritorija), Restigné un Saint-Nicolas-de-Bourgueil.”.

Grozījumā ir ņemta vērā pašvaldību apvienošana, bet ģeogrāfiskā apgabala perimetrs nav grozīts.

Attiecīgi grozīts vienotā dokumenta 6. punkts.

2. Apgriešanas noteikumi

Apraksts un pamatojums

Ar VI iedaļas b) punktu vīnkoku vainagi turpmāk tiek apgriezti, uz katra vīnogulāja atstājot ne vairāk par 12 vīnstīgu pumpuriem.

Tādējādi, apgriežot vainagu pēc Gijo metodes vienkāršā formā, koku var veidot garu ar ne vairāk par 8 vīnstīgu pumpuriem.

Šā grozījuma mērķis ir labāk ņemt vērā pavasara laikapstākļu nepastāvību, kas pēdējos gados ir palielinājusies.

Attiecīgi grozīts vienotā dokumenta 5.1. punkts.

3. Zemesgabala maksimālā noslodze

Apraksts un pamatojums

Zemesgabala maksimālā noslodze no 9 500 kg/ha samazināta līdz 8 500 kg/ha. Ņemot vērā vīnstīgu pumpuru skaita pieaugumu, aizsardzības un pārvaldības iestāde [ODG – organisme de défense et de gestion] nevēlējās palielināt ražu uz kvalitātes rēķina un tādēļ nolēma zemesgabala maksimālo noslodzi samazināt.

Šis grozījums vienoto dokumentu neietekmē.

4. Augu sega laukmalēs

Apraksts un pamatojums

2. punkta a) apakšpunktā vārdus: “tālāk par 1,50 m no pēdējā vīnkoka” aizstāj ar vārdiem “vismaz 1 m no vīnogulāja atsiešanas enkurbalsta, un šo attālumu drīkst palielināt līdz 2,50 m, ja augsne tiek kopta mehanizēti;”.

Šā grozījuma mērķis ir ņemt vērā izmaiņas audzēšanas praksē un veģetācijas uzturēšanā ar mehāniskiem līdzekļiem.

Šis grozījums vienoto dokumentu neietekmē.

5. Sasniedzamais ražas iznākums

Apraksts un pamatojums

Sasniedzamais ražas iznākums no 67 hl/ha samazināts līdz 65 hl/ha. Ņemot vērā vīnstīgu pumpuru skaita pieaugumu, aizsardzības un pārvaldības iestāde [ODG – organisme de défense et de gestion] nevēlējās palielināt ražu uz kvalitātes rēķina un tādēļ nolēma sasniedzamo ražas iznākumu samazināt.

Attiecīgi grozīts vienotā dokumenta 5.2. punkts.

6. Vīna raudzētavas ietilpība

Apraksts un pamatojums

Lai neradītu nelabvēlīgu situāciju jauniem vīnkopjiem darbības uzsākšanai, ir samazināta vīna raudzētavas minimālā ietilpība, taču netiek piešķirts atbrīvojums no prasībām, kas vajadzīgas pareizai vinifikācijai un uzglabāšanai.

Šis grozījums vienoto dokumentu neietekmē.

7. Aprite starp apstiprinātiem noliktavu turētājiem

Apraksts un pamatojums

Svītrots I nodaļas IX iedaļas 4. punkta b) apakšpunkts attiecībā uz datumu, kad atļauta vīnu laišana apritē starp apstiprinātiem noliktavu turētājiem.

Šis grozījums vienoto dokumentu neietekmē.

8. Zemesgabala izmantošanas deklarācija

Apraksts un pamatojums

Svītrots II nodaļas I iedaļas 1. punkts, jo Bourgueil situācijas dēļ šāds pasākums nav vajadzīgs. Tā kā ACVN produkcijas klāstu, ko drīkst ražot ar ACVN “Bourgueil” apzīmētā produkta ražošanas apgabalā, veido šādi ar aizsargātu cilmes vietas nosaukumu apzīmēti produkti: “St Nicolas de Bourgueil”, “Touraine”, “Crémant de Loire” un “Rosé de Loire”, tad ACVN “Saint Nicolas de Bourgueil” zemesgabali visi tiek kontrolēti šā ACVN produkta ražošanai paredzēto vīnogu kvalitātes ziņā. Zemesgabali, kas paredzēti ar ACVN “Crémant de Loire” vai “Rosé de Loire” apzīmētās produkcijas ražošanai, obligāti tiek identificēti produkcijas žurnālos, ko kārto ražotāji, un “Touraine” ražošanai paredzētos zemesgabalus uzņēmējs no janvāra mēneša norāda attiecīgi pēc zemesgabalu izmantojuma.

Šis grozījums vienoto dokumentu neietekmē.

9. Galvenie pārbaudāmie parametri

Apraksts un pamatojums

Lai nodrošinātu redakcionālu konsekvenci galveno pārbaudāmo parametru aprakstam, ir pārskatīts III nodaļas teksts.

Šis grozījums vienoto dokumentu neietekmē.

VIENOTS DOKUMENTS

1. Produkta nosaukums

Bourgueil

2. Ģeogrāfiskās izcelsmes norādes veids

ACVN – aizsargāts cilmes vietas nosaukums

3. Vīnkopības produktu kategorijas

1. Vīns

4. Vīna vai vīnu apraksts

Produkcija ir nedzirkstoši sarkanvīni un sārtvīni. To dabiskā minimālā spirta tilpumkoncentrācija ir 10,5 %. Pēc fasēšanas tie atbilst šādiem analītiskajiem standartiem:

— sarkanvīnos fermentējamo cukuru (glikozes un fruktozes) saturs ir zemāks par vai vienāds ar 2 gramiem uz litru;

— sārtvīnos fermentējamo cukuru (glikozes un fruktozes) saturs ir zemāks par vai vienāds ar 4 gramiem uz litru, bet vīnskābes gramos uz litru izteiktais kopējais skābums pārsniedz 3,5 gramus uz litru. Pēc bagātināšanas spirta kopējā tilpumkoncentrācija vīnos nepārsniedz 13 %. Sarkanvīnos malolaktiskā fermentācija ir beigusies; ābolskābes saturs nepārsniedz 0,3 gramus uz litru. Sarkanvīniem un sārtvīniem gaistošā skābuma un kopējais sēra dioksīda saturs, bet sarkanvīniem kopējā skābuma saturs ir tāds, kāds tas noteikts ar Kopienas tiesību aktiem. Sārtvīniem parasti piemīt svaigas un samērā intensīvas sarkanogu un baltogu augļainuma aromāta nianses, ko reizumis papildina citrusaugļiem raksturīga nots. Sarkanvīni ir eleganti, tumšā rubīnsarkanā krāsā ar stipri izteiktu granātkrāsas niansi. Tanīnu struktūrainība bieži vien ir labi jūtama, taču nav stingri izteikta. To aromāta buķete parasti apvieno sarkanogu un melnogu augļainuma nianses. Daži no šiem vīniem, kas aromātu ziņā ir devīgāki, iegūst, ja tos dažus gadus uzglabā. Tad tiem var piemist komplicētāka aromātu buķete, kas atgādina kakao, viegli izteiktas kūpinājuma vai garšvielu nianses.

Vispārīgie analītiskie parametri Maksimālais kopējais spirta saturs (tilp. %) Minimālais faktiskais spirta saturs (tilp. %) Minimālais kopējais skābums Maksimālais gaistošais skābums (miliekvivalentos uz litru) Maksimālais kopējais sēra dioksīda saturs (miligramos uz litru)

5. Vīndarības metodes

a. Galvenās vīndarības metodes

Audzēšanas prakse

Audzēšanas metode:

a) Stādījumu biezība Vīnkoku stādījumu minimālā biezība ir 4 500 augi uz hektāru, bet rindstarpu attālums nedrīkst pārsniegt 2,10 metrus. Atstatums starp vienas rindas augiem nedrīkst būt mazāks par 0,80 metriem un lielāks par 1,10 metriem.

b) Apgriešanas noteikumi Vīnogulāju apgriešana jāpabeidz pirms 1. maija, katram vīnkokam atstājot ne vairāk par 12 vīnstīgu pumpuriem, vainagu veidojot saskaņā ar šādiem tehniskajiem paņēmieniem: — vienkāršā Gijo formā ar garu stumbru, atstājot uz tā ne vairāk par 8 vīnstīgu pumpuriem un saglabājot ne vairāk par 2 augļzariem ar 1 vai 2 vīnstīgu pumpuriem; — divu pusniedru veidā, atstājot ne vairāk par 4 vīnstīgu pumpuriem un saglabājot ne vairāk par 2 augļzariem ar 1 vai 2 vīnstīgu pumpuriem; — pēc īsās apgriešanas metodes (veidojot Ruajā [Royat] kordonu), saglabājot ne vairāk par 6 augļzariem jeb “poussiers” [Turēnas iedzīvotāju valodā – no attiecīgā gada dzinuma izauguši vīnogulāja zari], un atstājot ne vairāk par 2 vīnstīgu pumpuriem.

Īpašā vīndarības metode

Sārtvīnu gatavošanai enoloģiskās ogles izmantošana atsevišķi vai kombinācijā ar sagatavotiem preparātiem ir aizliegta. Sarkanvīnu bagātināšanai ir atļauts izmantot iztvaicēšanas paņēmienus, un maksimālais daļējās koncentrācijas līmenis attiecībā pret izmantoto tilpumu ir 10 %. Pēc bagātināšanas spirta kopējā tilpumkoncentrācija vīniem nepārsniedz 13 %. Līdztekus še iepriekš izklāstītajiem noteikumiem vīndarības metožu jomā jāievēro arī attiecīgo saistību kopums, kas minētas Savienības līmeņa tiesību aktos un Lauku un jūras zivsaimniecības kodeksā [Code rural et de la pêche maritime].

b. Maksimālās ražas

65 hektolitri no hektāra

6. Ģeogrāfiskais apgabals

Vīnogu ražas novākšana, vinifikācija un vīnu gatavošana notiek ģeogrāfiskajā apgabalā, ko Nacionālais izcelsmes un kvalitātes institūts [Institut National de l’Origine et de la Qualité] valsts kompetentās komitejas sanāksmē apstiprinājis 2010. gada 16. decembrī. Šā apgabala perimetrs, pamatojoties uz oficiālo 2018. gada ģeogrāfisko kodu, dienā, kad valsts kompetentā komiteja apstiprināja šo specifikāciju, aptver šādu Indre-et-Loire departamenta pašvaldību teritoriju:

Benais, Bourgueil, La Chapelle-sur-Loire, Chouzé-sur-Loire, Coteaux de Loire – (vienīgi deleģēto pašvaldību Saint-Patrice un Ingrandes de Touraine teritorija), Restigné un Saint-Nicolas-de-Bourgueil.

7. Galvenās vīna vīnogu šķirnes

‘Cabernet-Sauvignon N’

‘Cabernet franc N’

8. Vīna vai vīnu apraksts

Ar kontrolētā cilmes vietas nosaukuma “Bourgueil” apzīmētā produkta ražošanai izmantojamais vīnadārzs atrodas uz ziemeļiem no Luāras Vienne satekas augštecē, “Touraine” vīnadārza galējos ziemeļrietumos.

Ģeogrāfiskais apgabals ziemeļos robežojas ar Gâtine mežu, bet dienvidos – ar Luāru. Šis apvidus daļēji aizņem plašu nokalni, kas lielākoties vērsta uz dienvidiem un apaugusi ar mežu, bet tā pārējā daļā ir terases un sedlienes, ko vietējā valodā sauc par “kalna pauriem” [“montilles”].

Nokaļņu lejasdaļā ir kaļķainas brūnzemju augsnes, kas veidojušās uz Turēnas vizlainā krīta vai dzeltenā krītainā tufa, savukārt nogāžu vidusdaļā ir mālainas silīcija augsnes, kas veidojušās no augšējā krīta perioda augšējā stāva vidējā māla formācijām. Nokalnes pakājē augsnes, kas veidojušās uz senu aluviālo sanesu terasēm un “kalna pauriem” – noapaļotiem nesenu alūviju pauguriem upes senlejā – ir ūdenscaurlaidīgas smilšainas grants augsnes.

Ģeogrāfiskajā apgabalā ietilpst 8 pašvaldību teritorija Indre-et-Loire departamentā. Apgabala klimats ir maigāks un sausāks nekā Turēnas reģionā kopumā. Mežainā plakankalne pie vīnadārzu nokalnes nodrošina aizsardzību pret aukstajiem ziemeļvējiem.

Saiknes veidošanā ietilpstošo cilvēkfaktoru apraksts

Burgejas [Bourgueil] vīnadārza izcelsme ir saistīta ar Burgejas abatijas dibināšanu 990. gadā. 1189. gadā abats Bodrī [Baudry] slavina sava klostera un vīnadārza jaukumus. Un pienāk diena, kad vīnadārzs kāpj pāri abatijas klostera sētas mūriem un plešas uz Luāras apvidus nogāzēm un senajām terasēm.

Vīnogulāju šķirne ‘Cabernet franc N’, kas vietējo iedzīvotāju vidū pazīstama ar nosaukumu ‘Breton’, ir galvenā šā vīna vīnogu šķirne. To ieveda pa iekšējiem ūdensceļiem, un tās ieviešanu reģionā lieliski veicināja Anžū un Akvitānijas politiskā savienība (XI un XII gadsimtā).

Luāras krastā esošie Burgejas rajona vīnadārzi jau izsenis devuši izsmalcinātus vīnus, kurus kopš XVII gadsimta eksportēja it īpaši uz flāmu zemēm.

Uz aluviālo sanesu terasēm stādītie vīnadārzi kādu laiku pretojās filokseras uzbrukumiem, jo tās izplatīšanās smilšainās augsnēs ir lēnāka. Tā straujā atjaunošana ar potētiem vīnkokiem, izmantojot vienīgi ‘Cabernet franc N’ šķirni, ir pierādījums vīnkopju uzticībai viduslaikos izraudzītajai vīnogulāju šķirnei.

Kopš 1937. gada, kad “Bourgueil” tika atzīts par kontrolētu cilmes vietas nosaukumu, saražotās produkcijas apjoms pastāvīgi pieaug. Lai gan dārzeņkopība un labības vai lakricas audzēšana XX gadsimta sākumā bija svarīga Burgejas lauksaimnieciskās darbības daļa, tagad šis rajons ir pievērsies galvenokārt vīnogu audzēšanai.

Produkcijas lielāko daļu veido sarkanvīni, kuru īpatsvars ir gandrīz 95 % no kopējā apjoma. Sārtvīniem visbiežāk piemīt svaigas un samērā intensīvas sarkanogu un baltogu augļainuma aromāta nianses, ko reizumis papildina citrusaugļiem vai pipariem raksturīga nots.

Savukārt sarkanvīni ir eleganti, un to krāsu diapazons ir no tumša rubīnsarkana toņa līdz stipri izteiktam granātkrāsas tonim. Tanīnu struktūrainība bieži vien ir labi jūtama, taču neskaidra. To aromāta buķete parasti apvieno sarkanogu un melnogu augļainuma nianses.

Pēc dažu gadu ilgas uzglabāšanas dažos vīnos var atklāties daudzveidīgākas nianses, kas atgādina kakao, un viegli izteiktas kūpinājumu vai garšvielu nianses. Audzēšanas apgabalā, kas noteikts vīnogu novākšanai, atbilstīgi ieražām izmanto tikai zemesgabalus, kuros ir brūnzemju augsne, vai seklas Turēnas krīta augsnes nokalnēs un smilšmāla vai smilšainas grants augsnes terasēs un “kalnu pauros”. Šīm augsnēm ir labi piemērotas ūdensīpašības un siltumīpašības. Reljefa lēzenums ļauj gūt labumu no labvēlīgiem klimatiskajiem apstākļiem.

Šādā situācijā vīnogu šķirnei ‘Cabernet franc N’ ir labvēlīgi apstākļi, lai tā oriģināli un eleganti izpaustos, bet tā prasa optimālu pārvaldību, ievērojot gan aizliegumu izmantot noteiktus klonus, gan arī vīnogulāju kopšanu un vainaga veidošanu īsā formā. Smilšmāla vai smilšainas grants augšņu apstākļi ir labvēlīgi, lai vīnos veidotos augļaina aromāta notis ar izsmalcinātu un niansētu tanīnu saturu, ar ko izskaidrojami jaunvīnu panākumi. Turēnas vīnkopības situācija ir labvēlīgāka aromātu ziņā devīgu sarkanvīna ražošanai ar labu tanīnu struktūru.

Vīndaru zinātība un vairāk nekā astoņu gadsimtu ilgā uzticība vīnogu šķirnei ‘Cabernet franc N’ un uzkrātā pieredze vairāku paaudžu garumā izpaužas prasmē veidot piemērotu maisījumu no šiem vīniem, kuriem katram ir savas atšķirīgas nianses atkarībā no konkrētajiem apstākļiem.

Šī zinātība, kas pielāgota vietējās zemes īpašajiem apstākļiem, kas piemēroti pirmām kārtām sarkanvīna ražošanai, dabiskā kārtā tika piemērota arī sārtvīnu ražošanai.

Luāra, tecēdama gar vīnadārza lejasmalu, ir cieši saistīta ar Burgejas vīnadārzu izcelsmi un vēsturi. Upes izraisītās erozijas norises ir atsegušas lielu nokalni. Tā arī ir devusi aluviālos nogulumus, uz kuru pamata veidojusies lielākā daļa vīnadārza augšņu.

Kā tirdzniecības un satiksmes maģistrālei Luāras ūdensceļam bijusi ļoti aktīva un būtiska loma.

Benediktīniešu abatijas arhīvos par “Bourgueil” vīnu izsmalcināto un augļaino smaržu minēts jau kopš XI gadsimta, tāpēc to atpazīstamība un reputācija turpina izplatīties, pateicoties ražotāju un viņu veicinātāju apvienību dinamiskajai darbībai.

9. Citi būtiski papildu nosacījumi (fasēšana, marķēšanas, citas prasības)

API

Tiesiskais regulējums:

ES tiesību akti

Papildu nosacījuma veids:

atkāpe par ražošanu noteiktajā ģeogrāfiskajā apgabalā.

Nosacījuma apraksts

Tiešās apkaimes apgabalu, kas noteikts ar atkāpi vīnu vinifikācijai un gatavošanai, veido šādu pašvaldību teritorija:

— Indre-et-Loire departamentā: Avoine, Azay-le-Rideau, Beaumont-en-Véron, Candes-Saint-Martin, Cheillé, Chinon, Cinais, Gizeux, Huismes, Lerné, Lignières-de-Touraine, Marcay, Rigny-Ussé, Rivarennes, Rivière, La Roche-Clermault, Saché, Saint-Benoît-la-Forêt, Saint-Germainsur-Vienne, Savigny-en-Véron, Seuilly, Thizay, Vallères;

— Maine-et-Loire departamentā: Allonnes, Brain-sur-Allonnes, Varennes-sur-Loire, Villebernier.

Marķēšana

Tiesiskais regulējums:

Valsts tiesību aktos

Papildu nosacījuma veids:

papildu noteikumi attiecībā uz marķēšanu.

Nosacījuma apraksts:

a) visas fakultatīvās ziņas marķējumā norāda ar burtiem, kuru augstums un platums nav vairāk kā divas reizes lielāks par to burtu augstumu un platumu, kādi izmantoti kontrolētā cilmes vietas nosaukuma atveidei;

b) ģeogrāfiskās vienības “Val de Loire” nosaukumā izmantotie burti ne augstumā, ne platumā nedrīkst būt lielāki par divām trešdaļām no tiem burtiem, kādi izmantoti, atveidojot šo kontrolēto cilmes vietas nosaukumu;

c) ar šo kontrolēto cilmes vietas nosaukumu apzīmēto vīnu marķējumā var norādīt mazākas ģeogrāfiskās vienības nosaukumu ar nosacījumu, ka: — tā ir zemes kadastrā reģistrēta apdzīvota vieta; — šis nosaukums ir ierakstīts ražas deklarācijā.

Saite uz produkta specifikāciju

https://info.agriculture.gouv.fr/gedei/site/bo-agri/document_administratif-63d161e5-0b1b-4c56-a46c-721dcb37060b

(1) OV L 9, 11.1.2019., 2. lpp.